Lühifilmi võistlusprogramm 3
Sünopsis
„Modern Life is Rubbish“ deklareerib igikartmatu britpop-bändi Blur albumi pealkiri. See oli 1993. aastal. 26 aastat hiljem on inimesi, kes selle lausega nõustuvad, veelgi rohkem – meid pommitatakse iga päev sõnumitega, mis kuulutavad, kui hukas on maailm. Võimulolijad on saamatud, millenniumilapsi kujutatakse hummusest salle kandvate enesekesksete hipsteritena ning meile räägitakse, et sureme kas virtuaalreaalseid mänge mängides või pühib meid minema mõni peagi saabuv keskkonnakatastroof.
Kas see kõik ka vett peab, oleneb vaatepunktist ning filmitegijate, eriti lühifilmitegijate, üks privileege ongi alati olnud võimalus süveneda päevakajalistesse probleemidesse ja leida hüsteeria alla mattunud tõde. Käesolevas valikus olevad filmid võtavad vaatluse alla kaasaegse elu erinevad tahud. Meie kinnisideeks saanud vuajerism ning tervet põlvkonda nüristavad sotsiaalvõrgustikud. Meedia ainitine pilk. Pidev orienteeritus seksuaalsusele. Neid ja veel teisigi teemasid lahatakse nii sünges kui ka humoorikas võtmes.
Banaalsus
Terrorirünnaku anatoomia ja selle muutumine banaalseks argipäevaks.
Jõulujutud
Need jõulud pole Lvivis teab mis lumerohked, kuid turistide ja kohalike tuju see ei riku. Ema ja tütar kasutavad inimeste tähelepanematust, et poodidest kaupa varastada ja see hiljem sotsiaalvõrgustike kaudu maha müüa.
Talleke
12-aastased Cvita and Megi on parimad sõbrannad, kes lähevad vanema koolikaaslasega kohtingule. On päikseline suvepäev ja Dan teeb tüdrukutele ettepaneku väikeseks seikluseks. Mis neid aga ees ootab, võib kergesti osutuda elu ja surma küsimuseks.
Kuri silm
Reporter ja teleoperaator külastavad Bukarestis protestivaid romasid, keda sunniti hiljuti oma valdustest lahkuma. Intervjuu ajal tekib protestijatel küsimus intervjueerijate tegelike motiivide kohta ning nad soovivad rääkida loo nii, nagu nemad seda näevad.
K. Marxi tänav 12
Naine istub iga päev samas kohas, kallab tassi kohvi ja valib telefoniga korduvalt sama numbrit. Vaikuse täidab telefoni kutsumine. Ühel päeval vastatakse ootamatult tema kõnele.
Armastusega, Matti
Kesksuvi Soomes, Vene piiri äärses linnas Imatras. Üksik 54-aastane mees Matti saab tuttavaks venelasest transsoolise Mashaga. Sädeleva öö saabudes tuleb Mattil seista silmitsi oma võltsi elu tagajärgedega.